Batho bangwe ba atlile mananeo a, ba a a dirisa, e bile a kaiwa a ba fitlhisitse golo gongwe. Le go ntse jalo, bangwe bone ba a ikgatholositse, ga ba re sepe ka one, le fa gone ba ntse ba lela ka itsholelo e e kwa tlase le go tlhoka ditiro. A mme e ka re motho a tshwerwe ke tlala, ya re go twe dijo ke tse, a se ka a atlarela a ja? A re beye sekai re re, mananeo a, a tshwana fela le fa go ka apewa dijo, tsa tsholwa , megopo ya tlala ya bewa foo ga twe batho ba je. Bangwe ba a atlarela ba a ja. Ba bangwe bone le ntswa ba tshwerwe ke tlala, ba leba fela ka matlho, ba bo ba tlhokomologa. Le fa e le go leka dijo tse ga ba di leke gore e re ba sa je, bogolo ba re di bosula kgotsa ka tsela nngwe ga di monate.